In nomine sanctæ et individuæ Trinitatis, Hlotharius, divina dispensante clementia rex. Si, ad corroborandam ecclesiasticam autoritatem, servorum Dei precibus aures serenitatis nostræ inclinamus, procul dubio viam regiam cœlestis aulæ terimus. Unde justis servorum Dei petitionibus divini cultus amore faventes, notum esse volumus omnibus episcopis, abbatibus, ducibus, comitibus, vicariis, centenariis, theloneariis, actionariis ve omnibus rem publicam administrantibus seu cœteris sanctæ Dei ecclesiæ fidelibus et nostris, tam præsentibus quam futuris, quia venerabilis vir Richardus abba ex monasterio Floriacensi, quod est constructum in honore sanctæ Mariæ et sancti Petri, principis apostolorum, sanctique Benedicti confessoris, ubi ipse beatus Benedictus corpore requiescit, in pago Aurelianensi, super fluvium Ligeris, detulit nobis autoritatis præceptionem avi videlicet nostri, Hludowici, piissimi augusti, in qua erat insertum quod sive ipse sive ante cessores ejus, omnes videlicet Francorum reges, præfatum monasterium cum rebus et hominibus ad se pertinentibus et aspicientibus, sub tuitione et deffensione sua habuissent et eorum immunitatibus autoritatum a judiciariæ potestatis inquietudine semper idem monasterium deffensum et munitum fuisset; ob rei tamen firmitatem postulavit nobis præfatus abbas ut, in amore Dei et reverentia beatissimæ Virginis Mariæ, sancti Petri et sancti Benedicti, paternum ac prædecessorum nostrorum morem sequentes, immunitatis nostræ præceptum circa ipsum sanctum locum fieri censeremus. Cujus petitioni assensum præbuimus et hoc nostræ autoritatis præceptum fieri decrevimus, per quod præcipimus atque jubemus ut nullus judex publicus vel quilibet ex judiciaria potestate supradictorum honorum, videlicet episcopus, abbas, dux, comes, vicecomes, vicarius, thelonearius vel quilibet rei publicæ actionarius, in ecclesias vel agros, villas seu reliquas possessiones, quas in quibuslibet pagis aut territoriis infra ditionem imperii nostri juste et legaliter possident vel quæ deinceps in jure ipsius sancti loci voluerit divina pietas augere, ad causas audiendas vel freda exigenda, aut mansiones aut paratas faciendas, aut fidejussores tollendos aut homines, colonos sive ingenuos, vel super terram potestatis ipsius monasterii aliquo modo commanentes distringendos, nec ullus redibitiones aut illicitas occasiones requirendas, nostris et futuris temporibus ingredi audeat vel ea, quæ supra memorata sunt, penitus exigere præsumat, sed liceat memorato abbati suisque sucessoribus res præfati monasterii sub immunitatis nostræ deffensione quieto ordine possidere et quidquid fiscus exigere poterat congregationi ibidem Deo famulanti concedimus, ut eis ad Dei servitium peragendum, augmentum vel supplementum fiat. Si quis vero contra hæc statuta venire temptaverit, quod non credimus, libras auri quinquaginta persolvat, quod vero cepit non evindicet. Et ut firmius maneat inconvulsumque per succedentium temporum curricula servetur, annulo nostri palatii subterfirmantes jussimus insigniri. Signum domni Hlotharii (Monogramma) gloriosissimi regis. Gezo notarius, ad vicem domni Odelrici archiepiscopi summique cancellarii, recognovit. Datum nonas junii, regnante domno Hlothario anno XIII, indictione X. Actum Verberiaco palatio feliciter.